Budkrigen om det børsnoterede grovvareselskab Hedegaard optrappes. Mandag eftermiddag hævede Dan Agro sit bud på Aalborg-selskabet til 721 kroner per aktie, hvilket er 1 krone højere end det forhøjede tilbud, som svenske Lantmännen fremsatte mandag morgen

Dan Agro Holding er et nyt, dansk selskab stiftet med det eneste formål at give et frivilligt købstilbud på aktierne i Hedegaard. Dan Agro Holding er ejet af en række aktører i den danske sektor for grovvarer. Bestyrelsen i Hedegaard har endnu ikke taget stilling til den seneste udvikling i spillet om kontrollen over Aalborg-selskabet, oplyser bestyrelsesformand Arne Tirsgaard til RB-Børsen. - Vi er glade for, at der er kommet et nyt tilbud. Bestyrelsen vil blive indkaldt til et ekstraordinært bestyrelsesmøde, hvor vi vil tage stilling til det nye bud. Jeg vil ikke udtale mig nærmere, før jeg har drøftet det med bestyrelsen, men jeg kan sige, at det ser interessant ud. Jeg vil tro, at bestyrelsen har vurderet situationen i løbet af et par dage, siger bestyrelsesformand Arne Tirsgaard.